單父逢鄧司倉覆倉庫因而有贈
作者：高適
朝代：唐

paragraphs: 邦牧今坐嘯，羣賢趨紀綱。
四人忽不擾，耕者遙相望。
粲粲府中妙，授詞如履霜。
炎炎伏熱時，草木無晶光。
匹馬度睢水，清風何激揚。
校緡閱帑藏，發廩欣斯箱。
邂逅得相逢，歡言至夕陽。
開襟自公餘，載酒登琴堂。
舉桮挹山川，寓目窮毫芒。
白鳥向田盡，青蟬歸路長。
醉中不惜別，況乃正遊梁。